Kuala Terengganu, Terengganu

Kuala Terengganu merupakan salah satu daerah yang terletak di tengah negeri Terengganu, Malaysia. Pusat pentadbiran daerah ini terletak di Kuala Terengganu, yang merupakan ibu negeri Terengganu. Daerah ini berkeluasan 210 kilometer persegi menjadikannya sebagai daerah terkecil dan terpadat di Terengganu. 

 Sejarah 
Daerah Kuala Terengganu telah wujud sejak sebelum kedatangan British lagi dengan pentadbirannya diterajui Pembesar Daerah yang dilantik Sultan. Ketika pemerintahan Sultan Omar, sistem pentadbiran telah dipinda dengan melantik penghulu sebagai pentadbir daerah. Ketika pemerintahan Sultan Sulaiman Badrul Alam Shah, British mula masuk ke dalam sistem pentadbiran negeri lalu menukar jawatan pentadbir daerah kepada pegawai daerah. Pada tahun 1955, orang Melayu telah dilantik buat kali pertama sebagai pegawai daerah Kuala Terengganu, yang sebelum ini dijawat oleh pegawai British.

 Pentadbiran 
Daerah Kuala Terengganu ditadbir Majlis Bandaraya Kuala Terengganu. Daerah Kuala Terengganu juga dibahagikan kepada 20 buah mukim;
tiada|thumb|314x314px|Peta daerah Kuala Terengganu

 Atas Tol
 Batu Buruk
 Belara
 Bukit Besar
 Cabang Tiga
 Cenering
 Gelugur Kedai
 Gelugur Raja
 Kepung
 Kuala Ibai
 Kubang Parit
 Losong
 Manir
 Paluh
 Pengadang Buluh
 Pulau-Pulau
 Rengas
 Serada
 Tuk Jamal

 Geografi 
Daerah Kuala Terengganu bersempadan dengan;

 Utara: Daerah Kuala Nerus
 Selatan: Daerah Marang
 Barat daya: Daerah Hulu Terengganu
 Timur: Laut China Selatan

Purata ketinggian daratan daerah Kuala Terengganu ialah 9 meter di atas aras laut manakala ketinggian tertinggi mencecah 320 meter.

 Demografi 
Berdasarkan bancian Malaysia 2020, jumlah penduduk di Daerah Kuala Terengganu ialah seramai 229,781 orang dengan kepadatan penduduk 1,093 orang perkilometer persegi yang dikategorikan sebagai taburan penduduk sangat padat. Majoriti penduduk di daerah Kuala Terengganu berbangsa Melayu, seramai 217,395 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu217,395Bumiputera lain440Cina7,202India538Lain-lain319Bukan warganegara -3,887Jumlah229,781

 Agama 
Di daerah Kuala Terengganu, agama Islam merupakan agama paling ramai penganut dengan peratusan 96 peratus diikuti agama Buddha sebanyak tiga peratus. Agama Kristian, Hindu dan lain-lain serta tidak beragama mencatatkan kurang satu peratus.

 Kemudahan 
Terdapat pelbagai kemudahan yang dibina di seluruh daerah Kuala Terengganu. Terdapat sebanyak 76 buah sekolah di daerah ini;
Jenis sekolahBilanganSekolah Kebangsaan51Sekolah Jenis Kebangsaan1Sek. Keb. Pendidikan Khas1Sekolah Menengah Kebangsaan17Sekolah Menengah Agama4Sek. Men. Kebangsaan Agama1Sekolah Berasrama Penuh1
Daerah Kuala Terengganu juga mempunyai 12 buah balai polis, dua balai bomba, sebuah hospital daerah, klinik kesihatan dan klinik desa di sekitar daerah.

 Rujukan 

 Pautan luar 
 Pejabat Daerah Kuala Terengganu 
 Peta-Peta Kuala Terengganu
 Laman web rasmi Terengganu FM 

Kategori:Daerah di Terengganu
Kategori:Daerah Kuala Terengganu